钦定古今图书集成/明伦汇编/官常典/第631卷 > 文献通考 > 《州牧刺史》
## 钦定古今图书集成/明伦汇编/官常典/第631卷 > 文献通考 > 《州牧刺史》

黄帝立四监以治万国。唐有九州。舜置十二州有牧。
夏为九州牧。殷周八命曰牧。秦置监察御史，汉兴省
之。至惠帝三年，又遣御史监三辅郡，察词讼所察之
事，凡九条。监者二岁更之，常以十月奏事，十二月还
监。其后诸州复置监察御史。文帝十三年，以御史不
奉法，下失其职，乃遣丞相史出刺，并督察监察御史。
武帝元封元年，御史止不复监。至五年，乃置部刺史，
掌诏《六条》，察州，凡十二州焉。

汉制，“刺史以六条问事，非条所问即不省。一条强宗豪右，田宅逾制，以强凌弱，以众暴寡。” “二条二千石不奉诏书，遵承典制，背公向私，旁诏守利，侵渔百姓，聚敛为奸。” “三条二千石不恤疑狱，风厉杀人，怒则任刑，喜则任赏，烦扰刻暴，剥截黎元，为百姓所疾，山崩石裂，妖祥讹言。” “四条二千石选署不平，苟阿所爱，蔽贤宠顽” ；《五条》。“《二千石》子弟恃怙荣势，请托所监” ；《六条》。“《二千石》违公下比，阿附豪强，通行货赂，割损正令。”

居部九岁，举为守相。成帝绥和元年，以为刺史，位下
大夫，而临二千石，轻重不相准，乃更为州牧，秩真二
千石，位次九卿。九卿缺，以高第补。

是时，何武与翟方进奏曰：“古选诸侯贤者以为州伯，令部刺史居牧伯之位，选第大吏，所荐位高至九卿，所恶立退，任重职大。《春秋》之义，用贵理贱，不以卑临尊。刺史位下大夫而临二千石，轻重不相准。请罢刺史，更置州牧，以应古之制。” 奏可。

哀帝建平二年，复为刺史。

时朱博又奏曰：“汉家立置郡县部刺史，奉使典州，督察郡国，吏人安平。故事，居部九岁，举为守、相；其有异材功著者辄登擢，秩卑加赏，咸劝功乐进。今增秩为牧，以高第补九卿，其中材则苟自守而已，恐功效陵夷，奸轨不禁。臣请罢牧，置刺史如故。” 奏可。

元寿二年，复为牧，后汉光武建武十八年，复为刺史。
外十二州各一人，其一州属司隶校尉。汉刺史乘传
周行郡国，无适所治。中兴，所治有定处，旧常以八月
巡行所部。

常以秋分行部，郡国各遣一吏迎之界上。

“录囚徒，考殿最。”初岁尽诣京都奏事，中兴，但因计吏，
不复自诣京师。

建武十一年，初断州牧自还奏事。

虽父母之丧，不得去职。

元嘉元年，初听刺史二千石行三年服延熹二年复断之。

或谓“州府”为“外台。”

谢夷吾为《荆州刺史第五伦荐之》曰：“寻功简能为外台之表；听察声实为九伯之冠。”

灵帝中平五年，改刺史惟置牧。是时天下方乱，豪杰各欲据有州郡，而刘焉、刘虞并自九卿出领州牧，州
牧之任自此重矣。旧制，州牧奏二千石，长吏不任位
者，事皆先下三公，三公遣掾史按验，然后出退。光武
即位，用法明察，不复委三府，故权归举刺之吏。魏、晋
为刺史，任重者为使持节都督，轻者为持节，皆铜印
墨绶，进贤两梁冠，绛朝服。领兵者武冠。而晋罢司隶
校尉，置司州，江左则扬州刺史。自魏以来，庶姓为州
而无将军者，谓之“单车刺史。”

庶姓谓非帝族

凡单车刺史，加督进一品，都督进二品。不论持节、假
节。《晋制》，刺史三年一入奏。

甲午，《诏书》曰：“刺史衔命，国之外台，其非所部而在境者，刺史并纠之。”

宋与魏同。梁刺史受之，明日辞宫庙而行，皆持节。后
魏天赐二年又制，诸州置三刺史，皇室一人，异姓二
人，比古之上、中、下三士也。郡置三太守，县置三令长。
孝文太和中，次职令。自后魏、北齐则司州曰牧。而北
齐制州为上中下三等，每等又有上中下之差，自上
上州至下下州凡九等。后周则雍州曰牧。而制刺史
初除，奉辞之日，备列卤簿，凡总管刺史，则加使持节，
诸军事以此为常。及苏绰为《六条》之制，初，文帝秉魏
政，令百官诵习，其牧守令长，非通六条及计帐者，不
得居官。

六条之制，其略曰：“其一，先治心。心不清净，则思虑妄生，见理不明，是以治民之要，在于清心而已。其二，敦教化。其三，尽地利。其四，擢贤良。其五，恤狱讼。其六，均赋役。”

静帝大象元年，诏总管、刺史及行兵者，加持节，馀悉
罢之。　隋雍州置牧，馀州并置刺史，亦同北齐九等
之制，总管、刺史加使持节。至开皇三年罢郡，以州统
县。自是刺史之名存而职废。

后虽有刺史，皆太守之互名，理一郡而已，非旧刺史之职。按魏置使持节，宠奉使官之任。隋氏废郡而以刺史牧人，既非使官，则合罢“持节” 之称。其时制置，不以名实相副为意，仍旧存之。后改为太守，亦复不省。所以“使持节” 之名，及于边远小郡，乃不征典故之失。

刺史、县令，三年一迁。诸有兵处，则刺史带军事以统
之。

炀帝乃别置都尉领兵，兵不属郡。

十四年，改九等州县为上、中、下，凡三等。炀帝大业初，
复罢州置郡，为司隶台，大夫一人，巡察畿内。

又有《司隶》，刺史房彦谦尝为之。

其刺史十四人，巡察畿外诸郡，亦有《六条》之制。

与汉六条不同

从事四十人。副刺史巡察。每年二月，乘轺巡郡县，十
月入奏。　唐武德元年，罢郡置州，改太守为刺史，而
雍州置牧。至神龙二年二月，分天下为十道，置巡察
使二十人。

一道二人

以左右台及内外官五品以下坚明清劲者为之，兼
按郡县，再期而代。至景云二年，改置按察道，各一人。
开元十年省，十七年复置。二十二年，改置采访处置
使。

其有戍旅之地，即置节度使，仍各置印。天宝九年三月敕：“本置采访使，令举大纲，若大小必由是一人兼理数郡。自今已后，采访使但采察善恶，举其大纲，自馀部务，所有奏请，并委之郡守，不须干及。”

治于所部之大郡。

至德之后，改采访使为观察，观察皆并领都团练使，其僚属随事增置，分天下为四十馀道，大者十馀州，小者二三州，各因其山川区域为制。诸道增减不恒，使名沿革不一，举其职例，则皆古之剌史云。。